## Educació col·labora amb l’IES Lluís Simarro de Xàtiva per a adoptar mesures de climatització que milloren el benestar de la comunitat educativa

*** El director general d’Infraestructures Educatives es reunix amb representants de l’Ajuntament per a conéixer l’estat dels centres educatius del municipi
* Des de Conselleria han informat que s’accepten les al·legacions aportades per a continuar amb la delegació de competències del CEIP Attilio Bruschetti
* Hi ha cinc actuacions d’Edificant en el municipi amb un import delegat de més de 10 milions d’euros**

La Conselleria d’Educació, Cultura, Universitats i Ocupació col·laborarà amb l’IES Lluís Simarro de Xàtiva per a adoptar les mesures de climatització necessàries per a millorar el benestar d’alumnat i docents durant els dies de calor.

El director general d’Infraestructures Educatives, José María Larena, ha visitat, este dijous, al costat de representants de la Direcció Territorial de València, este institut per a comprovar si el centre està complint la instrucció de confort tèrmic dels centres educatius d’abril de 2023.

En este sentit, el director general ha assenyalat que l’institut disposa d’aire condicionat en tres aules del segon pis, que són les més afectades, i la resta de les aules d’esta planta tenen ventilador en el sostre. “A més, l’institut ens ha comunicat que han establit diverses mesures davant de la calor d’estos dies, com limitar les activitats físiques i esportives i controlar que no se supere la temperatura límit mitjançant termòmetres”.

Així mateix, José María Larena ha recordat a l’equip directiu de l’IES Lluís Simarro el procediment que cal seguir en cas que siga necessari instal·lar nous *splits* d’aire condicionat. “Tal com s’indica en l’article 10 de la Llei 6/2025, de pressupostos de la Generalitat per a l’exercici 2025, després de sol·licitar-ho el centre, la direcció territorial ho autoritzarà sempre que no superen els 75.000 euros i quede acreditat que el centre cobrix prèviament la resta de les seues obligacions ordinàries”.

Després de la visita d’este dijous, la Direcció Territorial de València elaborarà una memòria per a millorar les mesures passives de confort tèrmic que puguen pal·liar les altes temperatures en determinades aules de l’edifici, com són accions de renovació d’aire per a augmentar el benestar i confort de la comunitat educativa.

**Delegació de competències**

D’altra banda, el director general d’Infraestructures Educatives s’ha reunit amb representants de l’Ajuntament de Xàtiva per a indicar-los que s’han acceptat les al·legacions aportades per a continuar amb la delegació de competències del CEIP Attilio Bruschetti del municipi, centre que també ha visitat el director general, i que se’ls donarà resposta per escrit en els pròxims dies. Este centre té delegades les competències des de maig de 2023 i l’Ajuntament de Xàtiva no havia actualitzat el seu estat.

Durant la trobada s’han tractat les diferents infraestructures educatives del municipi, a on hi ha cinc actuacions d’Edificant amb un import total delegat de 10.967.970,47 euros.

Les actuacions previstes són l’ampliació del nou aulari i reforma de banys i cafeteria de l’IES Josep de Ribera; la nova construcció del CEE Pla de la Mesquita; instal·lació d’ascensor, reforma de cuina, instal·lació elèctrica, paviments, falsos sostres, fusteria, canalons, banys, ampliació d’edifici secundari i caldera en el CEIP Attilio Bruschetti; substitució de coberta de fibrociment, accessibilitat, fusteries, adequació de tallers i aules, marquesines i instal·lacions en el CIPFP La Costera; i accessibilitat, accés, aïllament, fusteries, instal·lacions, banys, coberta i ampliació d’edifici del CEI María Teresa Coloma.

Fecha: 05/06/2025